CELEX: 32015R1605
Language: hr
Date: 2015-06-12 00:00:00
Title: Delegirana uredba Komisije (EU) 2015/1605 оd 12. lipnja 2015. o izmjeni Uredbe (EZ) br. 1569/2007 o uspostavi mehanizma za utvrđivanje istovjetnosti računovodstvenih standarda koje primjenjuju izdavatelji vrijednosnih papira iz trećih zemalja u skladu s direktivama 2003/71/EZ i 2004/109/EZ Europskog parlamenta i Vijeća (Tekst značajan za EGP)

25.9.2015   
            
            
               HR
            
            
               Službeni list Europske unije
            
            
               L 249/3
            
         DELEGIRANA UREDBA KOMISIJE (EU) 2015/1605
   оd 12. lipnja 2015.
   o izmjeni Uredbe (EZ) br. 1569/2007 o uspostavi mehanizma za utvrđivanje istovjetnosti računovodstvenih standarda koje primjenjuju izdavatelji vrijednosnih papira iz trećih zemalja u skladu s direktivama 2003/71/EZ i 2004/109/EZ Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2003/71/EZ Europskog parlamenta i Vijeća od 4. studenoga 2003. o prospektu koji je potrebno objaviti prilikom javne ponude vrijednosnih papira ili prilikom uvrštenja u trgovanje te izmjeni Direktive 2001/34/EZ (1), a posebno njezin članak 20. stavak 3. prvi podstavak,
   uzimajući u obzir Direktivu 2004/109/EZ Europskog parlamenta i Vijeća od 15. prosinca 2004. o usklađivanju zahtjeva za transparentnošću u vezi s informacijama o izdavateljima čiji su vrijednosni papiri uvršteni za trgovanje na uređenom tržištu i o izmjeni Direktive 2001/34/EZ (2), a posebno njezin članak 23. stavak 4. četvrti podstavak,
   budući da:
   
               (1)
            
            
               Člankom 23. stavkom 4. Direktive 2004/109/EZ zahtijeva se od Komisije da uspostavi mehanizam kojim se osigurava jednakost informacija zahtijevanih u skladu s tom Direktivom. Od Komisije se zahtijeva da donese mjere za utvrđivanje općih kriterija jednakosti u pogledu računovodstvenih standarda koji se odnose na izdavatelje iz više država. Člankom 23. stavkom 4. Direktive 2004/109/EZ zahtijeva se od Komisije i da donosi odluke u pogledu jednakosti računovodstvenih standarda koje koriste izdavatelji iz trećih zemalja te joj se omogućuje da dopusti upotrebu računovodstvenih standarda treće zemlje tijekom odgovarajućeg prijelaznog razdoblja. S obzirom na blisku međusobnu povezanost informacija propisanih Direktivom 2004/109/EZ i informacija propisanih Direktivom 2003/71/EZ, primjereno je da se u okviru obje direktive primjenjuju isti kriteriji za utvrđivanje istovjetnosti.
            
         
               (2)
            
            
               U skladu s time, Uredbom Komisije (EZ) br. 1569/2007 (3) utvrđuju se uvjeti za prihvaćanje računovodstvenih standarda treće zemlje tijekom ograničenog razdoblja koje istječe 31. prosinca 2014.
            
         
               (3)
            
            
               Komisija je ocijenila korisnost i djelovanje mehanizma istovjetnosti tijekom ograničenog razdoblja i zaključila da bi ga trebalo produljiti do 31. ožujka 2016. Budući da je razdoblje za koje je Komisija utvrdila uvjete za odobravanje istovjetnosti općeprihvaćenih računovodstvenih načela (GAAP) trećih zemalja isteklo 31. prosinca 2014., ova bi se Uredba trebala primjenjivati od 1. siječnja 2015. i stupiti na snagu bez odgode. To je potrebno kako bi se izdavateljima iz relevantnih trećih zemalja koji su uvršteni u Uniji pružila pravna sigurnost te kako se ne bi našli u situaciji da moraju svoje financijske izvještaje uskladiti s Međunarodnim standardima financijskog izvještavanja (MSFI). Odredba retroaktivnosti tako umanjuje potencijalno dodatno opterećenje za predmetne izdavatelje.
            
         
               (4)
            
            
               Uredbu (EZ) br. 1569/2007 trebalo bi stoga na odgovarajući način izmijeniti,
            
         DONIJELA JE OVU UREDBU:
   Članak 1.
   Uredba (EZ) br. 1569/2007 mijenja se kako slijedi:
   
               (a)
            
            
               U članku 4. stavku 1. datum 31. prosinca 2014. zamjenjuje se datumom 31. ožujka 2016.;
            
         
               (b)
            
            
               U članku 4. stavku 1. točki (a) datum 31. prosinca 2014. zamjenjuje se datumom 31. ožujka 2016.;
            
         
               (c)
            
            
               U članku 4. stavku 1. točki (a) podtočki i. datum 31. prosinca 2014. zamjenjuje se datumom 31. ožujka 2016.;
            
         
               (d)
            
            
               U članku 4. stavku 1. točki (b) datum 31. prosinca 2014. zamjenjuje se datumom 31. ožujka 2016.
            
         Članak 2.
   Ova Uredba stupa na snagu na dan objave u Službenom listu Europske unije.
   Primjenjuje se od 1. siječnja 2015.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. lipnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 345, 31.12.2003., str. 64.
   
   
      (2)  SL L 390, 31.10.2004., str. 38.
   
   
      (3)  Uredba Komisije (EZ) br. 1569/2007 od 21. prosinca 2007. o uspostavi mehanizma za utvrđivanje istovjetnosti računovodstvenih standarda koje primjenjuju izdavatelji vrijednosnih papira iz trećih zemalja u skladu s direktivama 2003/71/EZ i 2004/109/EZ Europskog parlamenta i Vijeća (SL L 340, 22.12.2007., str. 66.).